TEKS UCAPAN YANG BERBAHAGIA TAN SRI MOHAMAD ZABIDI ZAINAL SEMPENA PERHIMPUNAN BULANAN JPA "BAHAGIA @ JPA" 12 APRIL 2016 (SELASA), 8.30 PAGI AUDITORIUM JPA, ARAS 4, BLOK C1
Assalamualaikum Warahmatullahi Wabarakatuh, Salam Transformasi dan Salam "1Malaysia: Rakyat Didahulukan, Pencapaian Diutamakan" dan Salam Sehati Sejiwa. Terima kasih Pengacara Majlis Yang Berbahagia Dato' Jalil Marzuki Timbalan Ketua Pengarah Perkhidmatan Awam (Pembangunan) Yang Berbahagia Dato' Raihan Sharif Timbalan Ketua Pengarah Perkhidmatan Awam (Operasi) Yang Berbahagia Dato' Dr. Abd. Halim Mohd Hussin Pengarah Bahagian Pengurusan Psikologi Dato'-Dato', Tuan-tuan dan Puan-puan warga JPA yang saya kasihi sekalian Alhamdulillah, bersyukur kita ke hadrat Allah SWT kerana dengan limpah kurnia-Nya, dapat kita bersama-sama berkumpul dalam Majlis Perhimpunan Bulanan JPA pada hari ini yang bertemakan "Bahagia @ JPA". 2
2. Saya mengucapkan ribuan terima kasih dan merakamkan setinggi-tinggi tahniah kepada Bahagian Pengurusan Psikologi kerana berjaya menganjurkan Majlis Perhimpunan Bulanan JPA pada kali ini meskipun mereka baharu sahaja selesai berpindah dari Menara Seri Wilayah ke Blok C3. 3. Proses perpindahan ini telah berjalan dengan lancar dan senario ini membuktikan bahawa kita berupaya mewujudkan jalinan kerjasama yang efektif di antara bahagian-bahagian di JPA serta bekerja sebagai satu pasukan dalam menjayakan sesuatu tugasan demi memberikan perkhidmatan yang cemerlang kepada pelanggan. 4. Penganjuran Majlis Perhimpunan Bulanan JPA merupakan salah satu platform penting yang menghimpunkan warga JPA untuk mendengar amanat dari pihak pengurusan tertinggi berhubung hasrat dan harapan kerajaan ke arah peningkatan kualiti penyampaian perkhidmatan yang cemerlang kepada pelanggan. 5. Melalui pertemuan sebegini juga, membolehkan kita semua warga JPA untuk saling berjumpa, berinteraksi, 3
bermuafakat, menghargai, menghormati dan membantu di antara satu sama lain walaupun bekerja di bahagian yang berbeza. 6. Pemilihan tema Majlis Perhimpunan Bulanan JPA iaitu "Bahagia @ JPA" adalah seiring dengan konsep "Keseronokan Bekerja" yang mana untuk mewujud dan mencetuskan suasana sedemikian memerlukan penjawat awam untuk berasa sejahtera dari aspek fisiologi, kognitif, emosi, tingkah laku dan rohani. 7. Dalam menghadapi suasana ekonomi semasa yang tidak menentu, penjawat awam turut terkesan apabila menjalankan tugas dan kehidupan seharian. Justeru itu, setiap penjawat awam perlu bijak mengimbangi tuntutan semasa, memiliki semangat dan daya juang yang tinggi agar dapat merealisasikan agenda transformasi negara serta mendepani pelbagai cabaran pada masa hadapan. KONSEP "BAHAGIA @ JPA" Tuan-tuan dan Puan-puan yang saya kasihi sekalian, 8. Apabila membicarakan konsep "kebahagiaan" dan "pekerjaan", kedua-duanya adalah saling berkaitan. 4
Mungkin ada individu yang berasa hairan bagaimana seseorang pekerja boleh berasa bahagia di tempat kerja? Hakikatnya, pekerjaan memberi peluang kepada individu untuk berasa bahagia apabila mereka dapat:- (i) berhubungan dengan orang lain di tempat kerja; (ii) mempelajari dan membina kemahiran diri; (iii) menggunakan kekuatan diri bagi mencapai matlamat yang ditetapkan; dan (iv) memahami erti kebahagiaan mempunyai pekerjaan yang bermanfaat kepada orang lain. 9. Pekerja yang bahagia pula boleh menjadikan sesebuah organisasi lebih cemerlang melalui:- (i) penyampaian perkhidmatan yang berkualiti dan memenuhi keperluan pelanggan; (ii) pengurangan karenah birokrasi; dan (iii) penyelesaian masalah dengan cepat dan tepat. 10. Menurut Robert Kiyosaki (2011), penulis buku "Rich Dad, Poor Dad", apabila individu melakukan pekerjaan yang disukai, ia diumpamakan sebagai satu percutian yang menyeronokkan. Namun, seandainya, individu terpaksa melakukan pekerjaan yang tidak disukai, maka, ia 5
diibaratkan sebagai satu beban yang sangat berat dan membosankan. 11. Kajian oleh Ryan, Huta & Deci (2008) dan Deci & Ryan (2008) mendapati, pekerjaan yang dapat memenuhi keperluan asas individu dari segi autonomi, kepakaran dan keberhubungan, mempunyai pengaruh yang besar ke atas sejauh mana individu berasa seronok bekerja dan perasaan ini pula memberi impak kepada kebahagiaan individu dalam kehidupan seharian. 12. Sebagai contoh, individu yang berasa dirinya mempunyai autonomi atau pilihan terhadap tingkah laku dan tindakan diri, berpuas hati dengan kemahiran atau kepakaran yang boleh diaplikasikan dalam pekerjaan dan berasa diri mereka mempunyai hubungan yang erat dengan orang lain sering kali dilihat sebagai bermotivasi dan menjalankan tugas dengan sebaik mungkin. 13. Keupayaan individu memenuhi keperluan asas ini turut mempengaruhi produktiviti dan kesediaan pekerja untuk membantu orang lain serta menyumbang khidmat bakti demi kepentingan negara. 6
MENJADIKAN PEKERJAAN SUMBER KEBAHAGIAAN Warga JPA sekalian, 14. Emosi adalah penting dalam mempengaruhi kebahagiaan kita. Emosi yang positif boleh meningkatkan keupayaan kita untuk mencetuskan idea, ilham, penyelesaian masalah dan membina daya intelektual serta sumber sosial. Pekerja yang mempunyai emosi positif juga boleh membebaskan kesan emosi negatif yang dialami kepada sesuatu yang lebih baik dari aspek pembangunan individu dan organisasi. 15. Dari aspek kebahagiaan, penglibatan individu terhadap pekerjaan memperlihatkan kesediaan mereka untuk memberikan komitmen yang tinggi dan memberi fokus kepada tugas yang dilakukan dengan sepenuh jiwa sehingga tugas tersebut selesai dilaksanakan dengan jayanya. 16. Pemilihan dan penetapan matlamat untuk dicapai merupakan faktor motivasi dalaman yang membantu individu memenuhi keperluan asas psikologi sebagai manusia. Keupayaan pekerja untuk mengimbangi di antara 7
matlamat diri dan tugas yang dipertanggungjawab turut menyumbang kepada kebahagiaan di tempat kerja. 17. Kejayaan melaksanakan tugas yang dipertanggungjawabkan mencetuskan perasaan bangga dan kepuasan yang mendalam kepada individu kerana segala pengorbanan yang dilakukan adalah demi kesejahteraan individu, kecemerlangan organisasi dan kemakmuran negara. 18. Dalam melaksanakan tugas, pekerja yang berasa bahagia dengan tugas yang dilakukan, sering berbicara berhubung bagaimana penyampaian perkhidmatan yang diberikan, boleh memberikan impak yang tinggi kepada pelanggan atau 'stake holders'. 19. Faktor persekitaran organisasi juga merupakan elemen penting yang boleh mewujudkan suasana positif, ceria dan menyeronokkan kepada pekerja. Pendekatan keseronokan bekerja yang digunakan di JPA seperti mengadakan aktiviti zumbalicious, nyanyian, ceramah dan sebagainya menunjukkan bahawa pekerja memerlukan alternatif kepada cara bagaimana mereka boleh menjadi 8
ceria, gembira dan bahagia dalam menjalankan tugas di tempat kerja. "BLUE @ BLACK MONDAY" 20. Bekerja di pejabat bukan sekadar berada di hadapan komputer, menghadiri mesyuarat atau menjalinkan kolaborasi strategik dengan rakan sejawat yang lain. Secara umumnya, kebanyakan individu berasakan bahawa mempunyai pekerjaan merupakan salah satu perkara yang sangat penting dalam kehidupan dan boleh mempengaruhi kebahagiaan kehidupan mereka. 21. Namun demikian, terdapat segelintir individu yang menganggap bahawa pekerjaan adalah satu bebanan yang merosakkan kebahagiaan mereka. 22. Bagi individu yang berasa terseksa untuk hadir bekerja, terma seperti "Blue" atau "Black Monday" membawa maksud bahawa mereka berasa lebih bahagia apabila tidak perlu bekerja. Kajian oleh Diener & Biswas- Diener (2008) dan Oswald, Proto & Sgroi (2008) mendapati, pekerja yang berasa tidak bahagia di tempat kerja lebih cenderung:- 9
(i) mempunyai hubungan yang kurang erat dengan rakan sekerja; (ii) mempamerkan diri sebagai individu yang berprestasi rendah; (iii) mempunyai idea yang konvensional; (iv) beralih arah atau berada dalam sesuatu organisasi untuk tempoh masa yang singkat; (v) memberi sumbangan yang tidak setimpal dengan tugas; (vi) mengelakkan diri dari membantu rakan sekerja; (vii) mengambil cuti sakit dan jarang menepati masa. PENGURUSAN KEWANGAN PINTAR Warga JPA yang dikasihi, 23. Sebagai penjawat awam, dalam persekitaran semasa ini, pengurusan kewangan secara pintar amat penting dan perlu dipraktikkan. Penyertaan dan penglibatan dalam sistem kewangan secara efektif boleh mempengaruhi kesejahteraan ekonomi dan kebahagiaan seseorang individu. Justeru, amalan pengurusan kewangan secara pintar merupakan kunci bagi mendapat faedah dari sistem 10
kewangan dan teknologi baru yang boleh mengubah lanskap kewangan. 24. Dalam senario ekonomi semasa, kita perlu mempunyai kesedaran dan perancangan kewangan mengikut keperluan dan bukan kemahuan. Bak kata pepatah Melayu, ukurlah baju di badan sendiri. Amalan ini perlu dipupuk sejak hari pertama seseorang itu mula berdikari dari segi kewangan, malah tabiat bijak wang ini adalah lebih baik diajar dari kecil agar kita mempunyai generasi yang cekap dalam hal- hal kewangan. TIPS BAHAGIA BEKERJA DI JPA 25. Untuk memperoleh kebahagiaan atau keseronokan bekerja, kesejahteraan psikologi individu perlu diberi perhatian kerana ia boleh memberi impak kepada kesihatan fizikal dan seterusnya mempengaruhi keupayaan diri untuk melaksanakan tugas di tempat kerja. Jika kita berasa seronok bekerja, kebahagiaan tersebut boleh disebarluas kepada rakan sekerja yang lain, dipamerkan dalam bentuk hubungan yang erat dengan ahli keluarga dan anggota masyarakat. 11
26. Individu yang berasa seronok dengan pekerjaan yang dilakukan, bukan sahaja berasa bahagia di tempat kerja atau di rumah, malah mereka turut menerima keberkatan dalam membelanjakan gaji atau pendapatan terhadap diri dan keluarga. 27. Kita harus bersyukur pada hari ini kita masih mempunyai pekerjaan walaupun dunia berada dalam situasi ekonomi yang tidak menentu. Tanpa pekerjaan, individu mungkin berhadapan dengan pelbagai isu yang boleh memberi kesan ke atas kebahagiaan diri, keluarga, masyarakat dan negara. 28. Kepada sesetengah individu yang tidak mempunyai atau kehilangan pekerjaan, mereka mungkin mengalami penghargaan kendiri yang rendah, berasa tidak selamat, hilang hubungan atau jaringan sosial dengan orang lain, dan berhadapan dengan masalah kewangan. Bagaimana mereka boleh berasa bahagia apabila dihimpit dengan situasi yang sedemikian? 29. Oleh yang demikian, menjadikan tahun ini sebagai tahun keseronokan bekerja merupakan tindakan yang tepat 12
agar warga JPA bekerja dalam suasana yang ceria dan berasa bahagia melakukan tugas yang diamanahkan. 30. Bagi memupuk rasa bahagia, keperluan asas individu perlu dipenuhi terlebih dahulu iaitu makanan, keselamatan dan kediaman. Namun demikian, untuk mengekalkan kebahagiaan, individu perlu mengurus keperluan asas ini dengan sebaik mungkin. 31. Sebagai contoh, aspek pemakanan yang sihat perlu dijaga agar kesihatan diri tidak terabai, manakala, apabila berbelanja pula perlu dilakukan secara berhemah, tidak boros dan mengikut kemampuan diri agar tidak terlibat dalam masalah pengurusan kewangan. Seringkali individu yang mempunyai masalah pengurusan kewangan berasa tidak bahagia dan tidak dapat memberikan prestasi kerja yang cemerlang di tempat kerja. 32. Selain daripada memastikan keperluan asas diri telah dipenuhi, individu juga memerlukan sokongan sosial daripada orang lain yang berada di sekeliling mereka. Menurut McKee (2014) dalam Harvard Business Review, individu yang menjalinkan hubungan sosial dengan komuniti di tempat kerja didapati mempunyai semangat bekerja yang tinggi. 13
33. Hubungan sosial yang positif di tempat kerja juga memberi ruang dan peluang kepada pekerja untuk berinteraksi di antara satu sama lain serta mewujudkan suasana yang kondusif dan harmoni. Sebagai contoh, kita dihimpunkan bersama dalam majlis sebegini untuk bertemu, bertanya khabar dan mengeratkan hubungan di antara satu sama lain kerana ada di antara kita yang bekerja di berlainan bahagian di JPA. 34. Namun, sebagai warga JPA, kita berjaya menjadikan tempat ini bukan sahaja tempat kita bekerja, tetapi, tempat kita berkongsi keseronokan dalam menjalankan tugas melalui pelbagai aktiviti yang telah dan akan dilaksanakan kelak. 35. Untuk berasa bahagia bekerja, kita perlu mempunyai minda yang rasional dan bebas dari toksid yang meracuni pemikiran mereka agar tidak mudah terpengaruh dengan pelbagai bentuk pemikiran yang tidak rasional. 36. Hari ini, kita berhadapan dengan pelbagai maklumat dari sumber-sumber yang kita sendiri tidak pasti kesahihannya. Sebagai penjawat awam, kita perlu berpengetahuan berhubung isu-isu semasa dan bersedia 14
untuk menyalurkan maklumat yang tepat berhubung dasar kerajaan agar boleh difahami rakyat. 37. Janganlah ada di antara kita yang bertindak sebagai penentang kepada agenda transformasi negara dengan menyebarkan maklumat palsu yang boleh menjejaskan penyampaian perkhidmatan dan mencetuskan kegusaran di kalangan rakyat. 38. Dalam usaha menjadikan tempat kerja kita sebagai tempat kerja yang kondusif, elemen sayang, cinta dan kepunyaan merupakan antara teras utama dalam memupuk kesetiaan warga kerja terhadap organisasi. Keupayaan pekerja untuk mengimbangi di antara tugas, keluarga dan masyarakat menjadikan mereka pekerja yang bahagia. 39. Kebahagiaan boleh datang dalam pelbagai bentuk dan ia bermula dengan bagaimana kita melihat diri sama ada secara positif atau negatif. 40. Kata mendiang Steve Jobs "Your work is going to fill a large part of your life, and the only way to be truly satisfied is to do what you believe is great work. And the only way to do great work is to love what you do." 15
41. Berdasarkan hujah-hujah berhubung cara pemikiran, sikap, tingkah laku dan pengurusan emosi diri yang telah dikemukakan, mengecapi kebahagiaan dan keseronokan bekerja dapat disimpulkan melalui tips-tips ini : (i) Pertama, lemparkan senyuman kepada rakan-rakan sekerja dan kepada sesiapa sahaja. Senyuman kita akan membungakan senyuman-senyuman yang lain. Neuropeptida, a happy enzyme, akan dirembeskan apabila kita senyum dan secara tidak langsung meningkatkan mood gembira bekerja. (ii) Praktikkan kemahiran mendengar secara aktif. Elakkan menghukum dan terimalah rakan-rakan sekerja seadanya. (iii) Tunjukkan rasa empati kepada rakan-rakan sekerja agar dapat menjalinkan perhubungan persahabatan yang harmoni di tempat kerja. Perhubungan sebegini dapat mewujudkan jaringan sokongan dalam sistem lalu menggalakkan komitmen dalam bekerja. (iv) Amalkan multitasking secara berstruktur dengan menyenarai dan menyusun tugas-tugas mengikut 16
keutamaan. Jadilah penjawat awam yang cekap, pantas dan efisyen melakukan pelbagai tugas. "Dont be a Jack of all trades, master of none but be a Jack of all trades, master of one." (v) Berfikiran berorientasikan masa hadapan akan menggalakkan tumpuan kepada tugas dan mendapatkan penyelesaian masalah yang lebih baik. (vi) Tafsirkan makna dan hayati pekerjaan yang dilakukan bagi meningkatkan semangat kerja dan pengetahuan untuk melahirkan juara bertindak. (vii) Cipta suasana dan ruang bekerja yang selesa, terurus dan tersusun mengikut citarasa sendiri bagi mewujudkan suasana bekerja yang kondusif. (viii) Belajar untuk memisahkan isu-isu kehidupan peribadi di rumah dan nikmatilah keseronokan di tempat kerja. (ix) Ucapkan 'terima kasih' dan hargailah rakan-rakan sekerja di pejabat. Budaya saling menghargai akan menggalakkan semangat saling bantu-membantu sesama rakan-rakan sejawat. 17
(x) Amalkan tabiat pemakanan yang sihat. Peliharalah kesihatan diri agar sentiasa bertenaga. Banyakkan minum air bagi mengekalkan hidrasi badan. (xi) Hargai diri sendiri, terutamanya setelah selesai melaksanakan sesuatu tugas. (xii) Muhasabah diri untuk mengimbas kembali perjalanan hidup dan tahap produktiviti bagi memperbaiki diri. PENUTUP Warga JPA yang saya kasihi, 42. Rumusannya, keseronokan di tempat kerja adalah bergantung kepada diri sendiri kerana jika kita berasa tidak seronok untuk bekerja, keseronokan itu tidak akan diamati. 43. Oleh yang demikian, perubahan cara berfikir, boleh mengubah emosi dan tingkah laku diri untuk menghayati konsep keseronokan bekerja. Bagi memupuk kebahagiaan dan keseronokan dalam bekerja, mulakan dengan minda, emosi dan tingkah laku yang positif. 44. Saya berharap semoga, kejayaan, kecemerlangan dan kebahagiaan menyinari kehidupan kita setiap hari serta 18
menjadikan diri kita di antara individu yang menikmati keseronokan bekerja di JPA. Sekian, Wabillahitaufik Walhidayah Wassalamualaikum Warahmatulahi Wabarakatuh. 19